  Майя Бывальцева Ижкарын «Кышкыттэм но ӟечлыко автомобиль сюресъёс» йӧскалык ӵектосъя Маркин нимо но Пастухов нимо ульчаосты тупатъянэз йылпумъязы. Со сярысь ӵектослэн улосвыл офисэзлэн пресс-службаез ивортӥз. Маркин нимо ульчаын 2,36 иськемез выльдӥзы. Сюресчиос асфальтобетон кык сӥен вӧлдӥзы, куд-ог интыын выль тротуаръёс лэсьтӥзы но мер транспортлы дугдылон интыос тупатӥзы. Пастухов нимо ульчаын, нош со 1,78 иськем, асфальтэз воштӥзы, куд-ог интыосын тротуаръёсты тупатъязы. Вераны кулэ, Маркин нимо ульчаын вань нимаз коркаос доры транспорт пырон понна бордюр изъёс лапег лэсьтэмын, сюресчиос ву кошкон ужпумъёсты но сэрттӥзы-пертчизы. Со сяна, отын тротуаръёс ноку но ӧй вал, али пыдын ветлон сюрес, паськыт ӧвӧл ке но, вань. Пастухов нимо ульчаын подрядчиклы ужась ӧриен верам алонъёс палэнтэмын. Вераськон тротуаръёс, сюресэз выжон интыос, бордюръёсты лапег лэсьтон сярысь Борис Ломаев, «Автомобильная Удмуртия» мер огазеяськонлэн кивалтӥсезУже кутэм вань материалъёс ГОСТ-лы тупамзыя вань эскеронъёсты ортчизы. Куронъёсты тӥянъёс ӧвӧл. Маркин нимо но Пастухов нимо ульчаосты уже кутонъя ужкагазъёсты кинюртӥзы. Туннэ милям объектъёсты кутон, актъёсты кинюртон мынэ. Йӧскалык ӵектос улсын валтӥсь контрактъёсъя ужъёс быдэстэмын. Туннэлы милям одӥг объект кылемын – со Саранской ульча, но со ватсаса ужрадъёс улсын. Отын ву кошконэз лэсьтоно, угось сизьым ошмесъёсты шараязы. Озьы ик куд-ог объектъёсын, карын улӥсьёслэн вазиськонъёссыя, ватсаса ужъёс нуисько Алексей Горбачёв, Удмуртиысь транспортъя но сюрес возёсъя министрТуннэ нуналлы Ижкарысь 23 объектъёс пӧлысь 17-ез уже кутэмын ни, витез ӧриен эскеронъёслы дась. Ужъёсты одӥгаз объектъёсын азьланьто.  Тодэ вайытом, гужемлэн берпуметӥ нуналаз ӧри Ижкарысь Шабердӥ трактэз но Клубной урамез уже кутон сярысь ужкагазъёсты кинюртӥз.  Тегъёс: Авто Ижкар Удмуртия сюресъёс тупатъянужъёс  